端午侍母氏飲有懷二兄偶閲二蘇是日高安唱和慨然用韵
作者：孫應時
朝代：宋

paragraphs: 簿書束縛人，揮汗日亭午。
平生世念薄，問子何自苦。
佳辰相尋過，樂事稀可數。
撥置爲親壽，菖花糝盤黍。
歡言記時節，風俗自荆楚。
獨嗟我常棣，不得同笑語。
楊梅應正熟，筀筍堪自煮。
對床負歸約，枕流慚乃祖。
會當誓丘墓，畏出如畏虎。
莫作兩蘇公，空言終齟齬。